CELEX: 32014D0701
Language: et
Date: 2014-10-08 00:00:00
Title: Nõukogu rakendusotsus 2014/701/ÜVJP, 8. oktoober 2014 , millega rakendatakse otsust 2011/486/ÜVJP, milles käsitletakse teatavate isikute, rühmituste, ettevõtjate ja üksuste vastu suunatud piiravaid meetmeid seoses olukorraga Afganistanis

9.10.2014   
            
            
               ET
            
            
               Euroopa Liidu Teataja
            
            
               L 293/37
            
         NÕUKOGU RAKENDUSOTSUS 2014/701/ÜVJP,
   8. oktoober 2014,
   millega rakendatakse otsust 2011/486/ÜVJP, milles käsitletakse teatavate isikute, rühmituste, ettevõtjate ja üksuste vastu suunatud piiravaid meetmeid seoses olukorraga Afganistanis
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 31 lõiget 2,
   võttes arvesse nõukogu 1. augusti 2011. aasta otsust 2011/486/ÜVJP, milles käsitletakse teatavate isikute, rühmituste, ettevõtjate ja üksuste vastu suunatud piiravaid meetmeid seoses olukorraga Afganistanis, (1) eriti selle artiklit 5 ja artikli 6 lõiget 1,
   ning arvestades järgmist:
   
               (1)
            
            
               Nõukogu võttis 1. augustil 2011 vastu otsuse 2011/486/ÜVJP.
            
         
               (2)
            
            
               ÜRO Julgeolekunõukogu resolutsiooni 1988 (2011) punkti 30 kohaselt loodud ÜRO Julgeolekunõukogu komitee ajakohastas ja muutis 11. veebruaril, 18. märtsil, 16. mail, 30. juulil ja 20. augustil 2014 loetelu isikutest, rühmitustest, ettevõtjatest ja üksustest, kelle suhtes kohaldatakse piiravaid meetmeid.
            
         
               (3)
            
            
               Otsuse 2011/486/ÜVJP lisa tuleks seetõttu vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2011/486//ÜVJP lisa muudetakse vastavalt käesoleva otsuse lisale.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Luxembourg, 8. oktoober 2014
      
         
            Nõukogu nimel
         
         
            eesistuja
         
         M. LUPI
      
   
   
      (1)  ELT L 199, 2.8.2011, lk 57.
   
      LISA
      I.   Otsuse 2011/486/ÜVJP lisas esitatud loetellu lisatakse järgmised kanded.
      
      A.   Talibaniga seotud isikud
      
      
               
                  1.
               
               
                  
                     Qari Rahmat (teise nimega: Kari Rahmat).
                  
                     Loetellu kandmise põhjused: Talibani komandör vähemalt alates 2010. aasta veebruarist. Aadress: a) Kamkai küla, Achini piirkond, Nangarhari provints, Afganistan; b) Nangarhari provints, Afganistan. Sünniaeg: a) 1981; b) 1982. Sünnikoht: Shadal (Shadaal) Bazaar, Achini piirkond, Nangarhari provints, Afganistan. Muu teave: a) korjab Talibani nimel makse ja altkäemakse; b) teeb koostööd Talibani käsilastega Nangarhari provintsis Afganistanis, varustab neid teabe, suuniste, majutuse ja relvadega, on paigutanud isetehtud lõhkeseadmeid ja korraldanud rünnakuid rahvusvaheliste julgeolekuabijõudude (ISAF) ja Afganistani relvajõudude vastu. ÜRO poolt loetellu kandmise kuupäev: 21. august 2014.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Qari Rahmat on olnud Talibani komandör vähemalt alates 2010. aasta veebruarist. 2013. aasta alguses tegutses Rahmat Talibani komandörina Afganistani Nangarhari provintsi Achini piirkonna Shadaal Bazaari alal. Rahmat juhtis ligikaudu 300 Talibani käsilase tegevust Achini piirkonnas, andis neile tegevussuuniseid ja hankis relvi. 2012. aasta lõpus juhtis Rahmat rünnakut Afganistani relvajõudude vastu Afganistani Nangarhari provintsi Koti piirkonnas. 2012. aasta keskel töötas Rahmat Afganistani Nangarhari provintsi Achini piirkonna variisikust ringkonnaülema alluvuses. Sel ajal oli Rahmat Talibani vahendaja, kes paigutas isetehtud lõhkeseadmeid ja korraldas rünnakuid rahvusvaheliste julgeolekuabijõudude (ISAF) ja Afganistani relvajõudude vastu.
                           
                        
                               
                           
                           
                              Samuti korjab Rahmat Talibani nimel makse ja altkäemakse. Alates 2013. aasta algusest on Rahmat korjanud Nangarhari provintsi Achini piirkonna Shadaal Bazaari alal tegutsevatelt uimastidiileritelt Talibani nimel makse. 2012. aasta keskpaigas vastutas Rahmat uimastikaubitsejatelt Talibani jaoks maksude korjamise eest.
                           
                        
                               
                           
                           
                              Rahmat edastab Talibanile jälitusteavet. Alates 2013 aasta algusest on Rahmat andnud Talibani juhtidele teavet Afganistani valitsusametnike ja Afganistani julgeolekujõudude tegevuse kohta Nangarhari provintsi Achini piirkonnas. Rahmat on alates 2012. aasta keskpaigast kogunud Afganistani valitsusametnikelt Talibani jaoks luureteavet ning juhtinud uurimisi, et paljastada ISAFi ja Afganistani valitsuse informaatoreid Talibani kasuks.
                           
                        
                               
                           
                           
                              Rahmat on samuti hankinud Talibani võitlejatele relvi, neid majutanud ja andnud suuniseid. 2012. aasta lõpus hankis Rahmat Talibanile reaktiivgranaadiheitjaid, kergkuulipildujaid PKM ja lahingvintpüsse AK-47. Rahmat on samuti majutanud Talibani võitlejaid oma võõrastemajas ning andnud neile sel ajal taktilisi suuniseid. 2011. aasta lõpus oli Rahmatil Achini piirkonnas võõrastemaja, kus Talibani liikmed sageli peatusid.
                           
                        
            
               
                  2.
               
               
                  
                     Qari Saifullah Tokhi (teise nimega: a) Qari Saifullah; b) Qari Saifullah Al Tokhi; c) Saifullah Tokhi; d) Qari Sahab).
                  
                     Tiitel: qari. Loetellu kandmise põhjused: Talibani variisikust asekuberner ja operatiivülem Afganistani Zabuli provintsis. Aadress: Chalo Bawari ala, Quetta linn, Belutšistani provints, Pakistan. Sünniaeg: ligikaudu 1964. Sünnikoht: Darazi küla, Jaldak wa Tarnaki piirkond, Zabuli provints, Afganistan. Kodakondsus: Afganistani. Muu teave: a) viibib arvatavalt Afganistani ja Pakistani piirialal; b) vastutab isetehtud lõhkeseadmete paigaldamise ja enesetapurünnakute korraldamise eest; c) füüsilised tunnused: pikkus: 180 cm; kaal: ligikaudu 90 kg; kehaehitus: atleetlik; silmavärv: pruun; juuksevärv: punane; nahavärv: keskmiselt tõmmu; d) füüsilised eritunnused: suur ümar nägu, täishabe, lonkab vasakut säärt asendava plastikproteesi tõttu;
                  
                     e) etniline kuuluvus: Pashtun; Kuulub Tokhi (ehk teisiti Torchi) hõimu Barkozai (ehk teisiti Bakorzai) alamhõimu Kishta Barkorzai (alam-Barkorzai) klanni; f) perekonnaseis: abielus; g) isa nimi: Agha Mohammad; h) venna nimi: Humdullah. ÜRO poolt loetellu kandmise kuupäev: 19. märts 2014.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Qari Saifullah Tokhi on Talibani variisikust asekuberner ja operatiivülem Afganistani Zabuli provintsis. Ta juhtis otseselt kahte ligikaudu 50 Talibani võitlejast koosnevat rühma ning käsutas Talibani komandöre Zabuli provintsis. Neid rühmi kasutas Qari Saifullah Tokhi terroristliku tegevuse korraldamiseks Afganistani Islamivabariigi ja Zabuli provintsi idaosas asuvate koalitsioonivägede vastu. Qari Saifullah Tokhi andis ka korraldusi oma alluvatele, kes korraldasid Zabuli provintsis rünnakuid isetehtud lõhkeseadmete, väikerelvade ja rakettidega.
                           
                        
                               
                           
                           
                              Kolm Talibani võitlejat tapeti 2. detsembri 2012. aasta öösel Afganistani Zabuli provintsi Qalati piirkonnas. Nad tabati isetehtud lõhkeseadmete paigutamisel ja tapeti. Kõik kolm meest olid tuntud Qari Saifullah Tokhi meestena.
                           
                        
                               
                           
                           
                              14. jaanuaril 2012 korraldasid kuus Qari Saifullah Tokhile alluvat Talibani mässulist rünnaku rahvusvaheliste julgeolekuabijõudude (ISAF) konvoi vastu. Talibani mässulised ründasid konvoid reaktiivgranaatidega Abdul Haq Kalay küla lähistel Tarnak wa Jaldaki piirkonnas.
                           
                        
                               
                           
                           
                              28. septembril 2011 kavandasid rünnakuid Talibani komandöri Qari Saifullah Tokhi juhtimisel kaks enesetapupommirünnakute toimepanijat. Üks nendest kavatses rünnata piirkondlikku ülesehitusrühma Zabuli provintsi Qalati piirkonnas. Teine kavatses rünnata ISAFi baasi Shajoy piirkonnas. Enesetapupommirünnakute toimepanijad olid kavatsenud rünnata koalitsioonivägede baase 2011. aasta 29. septembri ja 1. oktoobri vahel.
                           
                        
                               
                           
                           
                              20. aprillil 2011 hoiatas Taliban Qari Saifullah Tokhi juhtimisel kohalikke mobiilisidevõrke, et teenuste pakkumine tuleb Zabuli provintsis lõpetada. Kui teenuste pakkumist vastavalt Talibani korraldustele ei lõpetata, ähvardas Taliban hävitada nende Zabuli provintsi teede ääres asuvad antennid.
                           
                        
                               
                           
                           
                              25. novembril 2010 käskis Qari Saifullah Tokhi ühel Talibani komandöril ja Zabuli provintsi Atghari piirkonna Talibani variisikust allkuberneril toimetada kergrelvi Zabuli provintsi pealinna Qalatisse. Saadetis sisaldas ligikaudu 25 Kalashnikovi vintpüssi, 10 kuulipildujat, 5 reaktiivgranaati ja 20 granaati. Enesetapupommirünnakute toimepanijad kavatsesid nimetatud relvi kasutada ISAFi ja Afganistani riiklike julgeolekujõudude vastu, konkreetseks sihtmärgiks oli Afganistani riikliku armee teine brigaad ja politsei peakorter.
                           
                        
            
               
                  3.
               
               
                  
                     Yahya Haqqani (teise nimega: a) Yaya; b) Qari Sahab)
                  
                     Loetellu kandmise põhjused: Haqqani võrgustiku (HQN) juhtiv liige Aadress: Haqqani Madrassa Afganistani ja Pakistani piirialal. Sünniaeg: a) 1982; b) 1978. Kodakondsus: Afganistani. Muu teave: a) tihedalt seotud rühmituse sõjalise, rahalise ja propagandistliku tegevusega; b) vigastatud jalg; c) isa nimi on Hajji Meyawar Khan (surnud). ÜRO poolt loetellu kandmise kuupäev: 31. juuli 2014.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Yahya Haqqani on Haqqani võrgustiku (HQN) juhtiv liige, kes on olnud tihedalt seotud rühmituse sõjalise, rahalise ja propagandistliku tegevusega. Yahya tegutses rühmituse de facto juhina, kui puudusid selle kõige kõrgemad juhid Sirajuddin Jallaloudine Haqqani (Yahya lang), Badruddin Haqqani (surnud, varem nimetatud) ja Khalil Haqqani. Yahya on täitnud ka HQNi logistiku ülesandeid ning aidanud rahastada Haqqani komandöre, sealhulgas praeguseks surnud HQNi komandöri Sangin Zadran Sher Mohammadi adjutanti ja HQNi enesetapuoperatsioonide ülemat Abdul Rauf Zakir. Yahya on ka tegutsenud Sirajuddin Jallaloudine Haqqani araabia keele tõlgi ja esindajana.
                           
                        
                               
                           
                           
                              Yahya on andud märkimisväärset abi HQNi rünnakute ja muu tegevuse toetamiseks. 2013. aasta alguses aitas ta rahastada HQNi võitlejaid. Samuti koordineeris Yahya 2013. aasta alguses varustuse toimetamist Araabia Ühendemiraatidest HQNi kõrgema juhi Khalil Haqqani kätte. 2012. aastal koordineeris Yahya isetehtud lõhkeseadmete ja sidevahendite jaotamist ning vaatas läbi ettevalmistused 7. augustil 2012 toimunud HQNi rünnakuks koalitsiooni juhtimisbaasi vastu Afganistani Logari provintsis, milles sai haavata 13 inimest, sealhulgas11 Afganistani tsiviilisikut. Yahyal oli tõenäoliselt eelteavet 2011. aasta juunis Afganistanis, Kabulis asuva hotell Intercontinentali vastu toimunud rünnaku kohta, mida juhtisid Sirajuddin Haqqani ja Badruddin Haqqani. Rünnakus sai surma 18 ja vigastada 12 inimest. 2011. aastal toimetas Yahya operatsioonide jaoks raha Sirajuddin Haqqanilt HQNi komandöridele.
                           
                        
                               
                           
                           
                              Yahya tegutseb mõnikord HQNi ja Al-Qaida vahelise kontaktisikuna ning tal on olnud Al-Qaidaga sidemed vähemalt alates 2009. aasta keskpaigast. Selle raames on ta toimetanud raha piirkonna Al-Qaida liikmetele nende isiklike kulude katteks. Alates 2009. aasta keskpaigast on ta tegutsenud HQNi välisvõitlejate, sealhulgas araablaste, usbekkide ja tšetšeenide peamise kontaktisikuna.
                           
                        
                               
                           
                           
                              Yahya on samuti juhtinud ja korraldanud HQNi ja Talibani meedia- ja propagandategevust. Alates 2012. aasta algusest on Yahya korrapäraselt kohtunud Sirajuddin Haqqaniga, et saada lõplik heakskiit Yahya toodetud Talibani propagandavideotele. Yahya on tegelenud HQNi meediategevusega vähemalt alates 2009. aastast, tegutsedes HQNi madrassa (religioosne kool) meediastuudios, kus ta oli Afganistani võitlejate videote toimetaja. 2011. aasta lõpus sai Yahya Sirajuddin Haqqani või mõne Sirajuddin Haqqani asemiku käest raha HQNi meediakulude katteks.
                           
                        
                               
                           
                           
                              Alates 2012. aasta algusest on Yahya ligikaudu kaks korda kuus, vahel koos Saidullah Janiga, sõitnud kohtumisele nüüdseks surnud HQNi finantsala saadiku Nasiruddin Haqqaniga.
                           
                        
            
               
                  4.
               
               
                  
                     Saidullah Jan (teise nimega: Abid Khan).
                  
                     Loetellu kandmise põhjused: Haqqani võrgustiku (HQN) juhtiv liige alates 2013. aastast.Sünniaeg: 1982. Sünnikoht: Giyani ringkond, Paktika provints, Afganistan. Muu teave: a) andis HQNi laskemoona transportivatele autojuhtidele olulist abi ja hõlbustas sõidukite liikumist; b) alates 2011. aastast on seotud ka rühmituse värbamistegevusega; c) isa nimi on Bakhta Jan. ÜRO poolt loetellu kandmise kuupäev: 31. juuli 2014.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Saidullah Jan kanti loetellu 31. juulil 2014 reolutsiooni 2160 (2014) punkti 2 alusel järgmise tegevuse eest: „osalemine loetellu kantud või muude Talibaniga seostatud ning Afganistani rahu, stabiilsust ja julgeolekut ohustavate isikute, rühmituste, ettevõtjate ja üksuste tegude või tegevuse rahastamises, kavandamises, hõlbustamises, ettevalmistamises või elluviimises koos nendega, nende nime all, nende huvides või nende toetuseks” ja „muud neid toetavad teod või tegevus”.
                           
                        
                               
                           
                           
                              Saidullah Jan on alates 2013. aastast Haqqani võrgustiku (HQN) juhtiv liige, kes on aeg-ajalt tegutsenud ka HQNi juhi asetäitjana, Afganistani põhjapiirkonna HQNi komandörina ning HQNi logistika peamise koordinaatorina.
                           
                        
                               
                           
                           
                              2013. aasta lõpus andis Saidullah väga olulist abi HQNi laskemoona transportivatele autojuhtidele ja sõidukitele. Alates 2011. aasta lõpust on Saidullah olnud seotud ka rühmituse värbamistegevusega ning viinud läbi vähemalt ühe HQNi värvatu hindamise.
                           
                        
                               
                           
                           
                              2013. aasta lõpus sõitis Saidullah Pärsia lahe piirkonda koos HQNile rahaliste vahendite kogujate Khalil Ahmed Haqqani (TI.H.150.11.), Fazl Rabi ja teiste HQNi liikmetega, sealhulgas ühe rünnakuid korraldada aidanud isikuga. 2010. aastal sõitis Saidullah Pärsia lahe piirkonda koos HQNi juhtide rühmaga, kelle seas oli ka nüüdseks surnud HQNi ametnik Ahmed Jan Wazir Akhtar Mohammad.
                           
                        
                               
                           
                           
                              2013. aasta lõpus pidasid Al-Qaida liikmed väidetavalt Saidullah'd usaldusväärseks HQNi liitlaseks, kes võiks aidata mis tahes probleemide, sealhulgas vahistamiste korral.
                           
                        
                               
                           
                           
                              Alates 2012. aasta algusest on Saidullah Jan vahel koos Yahya Haqqaniga sõitnud kohtumisele nüüdseks surnud HQNi finantsala saadiku Nasiruddin Haqqaniga.
                           
                        
            
               
                  5.
               
               
                  
                     Muhammad Omar Zadran (teise nimega: Mohammad-Omar Jadran).
                  
                     Tiitel: a) maulavi; b) mulla. Loetellu kandmise põhjused: 2013. aasta seisuga Haqqani võrgustiku (HQN) juht, kellele allub rohkem kui 100 Afganistani Khosti provintsis tegutsevat võitlejat. Sünniaeg: 1958. Sünnikoht: Sultan Kheyli küla, Spera piirkond, Khosti provints, Afganistan. Aadress: Afganistani ja Pakistani piiriala. Muu teave: seotud Afganistani vägede ja Afganistanis asuvate rahvusvaheliste vägede vastu suunatud rünnakute ettevalmistamisega. ÜRO poolt loetellu kandmise kuupäev: 31. juuli 2014.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Muhammad Omar Zadran (Omar) on Haqqani võrgustiku (HQN) juht, kellele 2013. aasta seisuga allub rohkem kui 100 Afganistani Khosti provintsis tegutsevat võitlejat. Omar on alates 2005. aastast tegutsenud HQNi variisikust ringkonnakubernerina ja HQNi juhi Sirajuddin Jallaloudine Haqqani alluvuses komandörina, ning vähemalt alates 2006. aastast on ta kavandanud HQNi nimel rünnakuid või on talle antud korraldus neid kavandada. Omar on teinud koostööd Talibaniga, tegutsedes 2010. aastal Talibani poolt loodud Talibani šuura nõukogu liikmena, et arutada mässuliste logistikat, vajadusi, koolitust, komandöride ülesandeid ja terroristlike üksuste saatmist Afganistani kaguosasse. 2010. aastal sai Omar korraldusi ka Sirajuddin Haqqanilt.
                           
                        
                               
                           
                           
                              Omar on osalenud Afganistani kodanike, Afganistani valitsuse ja Afganistanis viibiva koalitsiooni personali vastu suunatud rünnakute ettevalmistamisel ja kavandamisel nii HQNi kui Talibani nimel. 2013. aasta alguses vastutas Omar lõhkeainete toimetamise eest Afganistani. 2012. aastal korraldasid Omar ja kümned teised HQNi liikmed koalitsioonivägede laagri vastu suunatud rünnaku sõidukile paigaldatud isetehtud lõhkeseadmega, ning ta oli seotud väeüksuste vastase rünnaku kavandamisega Afganistani Paktiya provintsis. Alates 2011. aastast on Omar osalenud enesetapurünnakute kavandamises. 2010. aastal andis üks HQNi komandör Omarile korralduse röövida ja tappa kohalikke Afganistani kodanikke, kes töötavad koalitsioonivägede heaks Afganistani Khosti, Paktia, Paktika ja Baghlani provintsides.
                           
                        
                               
                           
                           
                              2010. aastal otsustasid Omar ja teised piirkonna võitlejate juhid tihendada Afganistani valitsuse ja koalitsioonivägede vastu suunatud rünnakuid, vallutada ja kontrolli alla võtta mitmesugused piirkonnad, takistada rahvuskogu valimisi ja teedeehitust ning värvata kohalikke noori.
                           
                        
            II.   Otsuse 2011/486/ÜVJP lisas esitatud loetelu kanded asendatakse järgmiste kannetega.
      
      A.   Talibaniga seotud isikud
      
      
               
                  1.
               
               
                  
                     Malik Noorzai (teise nimega: a) hadži Malik Noorzai; b) hadži Malak Noorzai; c) hadži Malek Noorzai; d) hadži Maluk; e) hadži Aminullah).
                  
                     Tiitel: hadži. Loetellu kandmise põhjused: Talibani rahastaja. Aadress: a) Boghra Road, Miralzei küla, Chaman, Belutšistani provints, Pakistan; b) Kalay Rangin, Spin Boldaki ringkond, Kandahari provints, Afganistan. Sünniaeg: a) 1957; b) 1960; c)1. jaanuar 1963. Sünnikoht: a) Chamani piirilinn, Pakistan; b) Pishin, Belutšistani provints, Pakistan. Kodakondsus: Afganistani. Passi nr: Pakistani pass nr FA0157612, välja antud 23. juulil 2009, kaotas kehtivuse 22. juulil 2014, ametlikult tühistatud 2013. aastal, välja antud Allah Muhammadi nimele. Riiklik isikukood: Pakistani riiklik isikukood 54201-247561-5, ametlikult tühistatud 2013. aastal. Muu teave: a) omab ettevõtteid Jaapanis ning külastab sageli Dubaid Araabia Ühendemiraatides ja Jaapanit; b) on alates 2009. aastast hõlbustanud Talibani tegevust, sealhulgas värbamise ja logistilise toe andmise kaudu; c) viibib arvatavalt Afganistani ja Pakistani piirialal; d) kuulub Noorzai hõimu; e) Faizullah Khan Noorzai vend; f) isa nimi on hadži Akhtar Muhammad. ÜRO poolt loetellu kandmise kuupäev: 4. oktoober 2011.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  Malik Noorzai on Pakistanis tegutsev ärimees, kes on Talibani rahaliselt toetanud. Malik ja tema vend Faizullah Noorzai Akhtar Mohammed Mira Khan on investeerinud Talibani jaoks mitmetesse ettevõtetesse miljoneid dollareid. 2008. aasta lõpus pöördusid Talibani esindajad Maliki kui ärimehe poole, et paluda tal investeerida Talibani vahendeid. Vähemalt alates 2005. aastast on Malik andnud Talibanile isiklikult kümneid tuhandeid dollareid ja jaganud Talibanile lisaks sadu tuhandeid dollareid, millest osa koguti Pärsia lahe piirkonna ja Pakistani rahastajatelt ning osa oli pärit Maliki oma vahenditest. Malik on ka hallanud Pakistanis hawala kontot, kuhu iga mõne kuu tagant kanti Talibani tegevuse toetamiseks üle kümneid tuhandeid dollareid Pärsia lahe piirkonnast. Samuti on Malik hõlbustanud Talibani tegevust. 2009. aasta seisuga oli Malik 16 aastat juhtinud Afganistani ja Pakistani piirialal madrassat (religioosne kool), mida Taliban kasutas värvatute ideoloogiliseks mõjutamiseks ja väljaõpetamiseks. Muu hulgas andis Malik madrassa toetuseks rahalisi vahendeid. Malik on koos oma vennaga aidanud ka ladustada Talibani enesetapupommirünnakutes kasutatavaid sõidukeid ja transportida Talibani võitlejaid Afganistani Helmandi provintsis. Talle kuuluvad ettevõtted Jaapanis ning ta külastab äritegevuse eesmärgil sageli Dubaid ja Jaapanit. Juba 2005. aastal kuulus Malikile Afganistanis sõidukite impordiga tegelev ettevõte, mis impordib sõidukeid Dubaist ja Jaapanist. Ta on importinud autosid, autoosi ja rõivaid Dubaist ja Jaapanist oma ettevõtete jaoks, millesse on investeerinud kaks Talibani komandöri. 2010. aasta keskel saavutasid Malik ja tema vend sadade lastikonteinerite vabastamise, mis olid arvatavalt miljoneid dollareid väärt ning mille Pakistani võimud olid samal aastal varem arestinud, kuna nende hinnangul olid konteinerite saajad seotud terrorismiga.
               
            
               
                  2.
               
               
                  
                     Khairullah Barakzai Khudai Nazar (teise nimega: a) hadži Khairullah; b) hadži Khair Ullah; c) hadži Kheirullah; d) hadži Karimullah; e) hadži Khair Mohammad).
                  
                     Tiitel: hadži. Loetellu kandmise põhjused: ettevõtte Haji Khairullah Haji Sattar Money Exchange kaasomanik. Sünniaeg: 1965. Sünnikoht: a) Zumbaleh küla, Nahr-e Saraj piirkond, Helmandi provints, Afganistan; b) Mirmandaw küla, Girishki piirkond, Helmandi provints, Afganistan; c) Qilla Abdullah, Belutšistani provints, Pakistan. Passi nr: BP4199631 (Pakistani pass, kaotas kehtivuse 25. juunil 2014, ametlikult tühistatud 2013. aastal). Riiklik isikukood: Pakistani riiklik isikukood 5440005229635, ametlikult tühistatud 2013. aastal. Aadress: Abdul Manan Chowk, Pashtunabad, Quetta, Belutšistani provints, Pakistan. Muu teave: a) seotud Abdul Satar Abdul Mananiga; b) kuulub Barakzai hõimu; c) isa nimi on hadži Khudai Nazar; d) isa teine nimi on Nazar Mohammad. ÜRO poolt loetellu kandmise kuupäev: 29. juuni 2012.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  Khairullah Barakzai Khudai Nazar on ettevõtte Haji Khairullah Haji Sattar Money Exchange (HKHS) kaasomanik ja -käitaja. 2009. aasta lõpu seisuga olid Khairullah ja Abdul Satar Abdul Manan HKHSi osanikud võrdsetes osades. Nad käitasid koos HKHS nime all tuntud hawalaid Afganistanis, Pakistanis ja Dubais, ning juhtisid HKHSi filiaali Afganistani ja Pakistani piirialal. 2010. aasta alguses oli Khairullah HKHSi Kabuli filiaali juhataja. 2010. aastal oli Khairullah Talibani kõrgemat juhtkonda esindav hawalapidaja ning andis Talibanile finantsabi. Khairullah andis koos oma äripartneri Satariga Talibanile tuhandeid dollareid, et toetada Talibani tegevust Afganistanis. Alates 2008. aastast on Khairullah ja Satar kogunud annetajatelt raha ning edastanud selle oma hawala kaudu Talibanile.
               
            
               
                  3.
               
               
                  
                     Ahmed Shah Noorzai Obaidullah (teise nimega: a) mulla Ahmed Shah Noorzai; b) hadži Ahmad Shah; c) hadži mulla Ahmad Shah; d) maulavi Ahmed Shah; e) mulla Mohammed Shah).
                  
                     Tiitel: a) mulla; b) maulavi. Loetellu kandmise põhjused: osutas finantsteenuseid Ghul Agha Ishakzaile ja muudele Talibani liikmetele Helmandi provintsis. Sünniaeg: a)1. jaanuar 1985; b) 1981. Sünnikoht: Quetta, Pakistan. Passi nr: Pakistani pass nr NC5140251, välja antud 23. oktoobril 2009, kaotab kehtivuse 22. oktoobril 2014, ametlikult tühistatud 2013. aastal. Riiklik isikukood: Pakistani riiklik isikutunnistus nr 54401-2288025-9, ametlikult tühistatud 2013. aastal. Aadress: Quetta, Pakistan. Muu teave: a) ettevõtte Roshan Money Exchange omanik ja juht. ÜRO poolt loetellu kandmise kuupäev: 26.2.2013
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Ahmed Shah Noorzai Obaidullah on ettevõtte Roshan Money Exchange omanik ja juht. Ettevõte annab finants-, materiaalset ja tehnoloogilist abi ning osutab finants- ja muid teenuseid Talibanile ja Talibani toetuseks. Roshan Money Exchange hoiustab ja edastab rahalisi vahendeid Talibani sõjaliste operatsioonide ning Talibani rolli toetamiseks Afganistani uimastikaubanduses. 2011. aastal oli Roshan Money Exchange üheks peamiseks rahateenuste osutajaks (hawala), keda Talibani liikmed Afganistani Helmandi provintsis kasutasid.
                           
                        
                               
                           
                           
                              Ahmed Shah on osutanud hawala teenuseid Talibani juhtidele Helmandi provintsis mitme aasta jooksul ning alates 2011. aastast on ta Talibani poolt usaldatud rahateenuste osutaja. 2012. aasta alguses andis Taliban Ahmed Shahile korralduse kanda raha mitmele hawalale Lashkar Gahis (Helmandi provints), kust üks Talibani vanemkomandör need vahendid eraldas.
                           
                        
                               
                           
                           
                              2011. aasta lõpus kogus Ahmed Shah Talibani finantskomisjonile üleandmiseks sadu tuhandeid USA dollareid ning tegi sadade tuhandete USA dollarite väärtuses ülekandeid Talibani, sealhulgas Talibani vanemkomandöridele. Samuti 2011. aasta lõpus võttis Ahmed Shah oma Quettas (Pakistan) asuva hawala haru kaudu vastu Talibani nimel tehtud ülekande, mille raha kasutati väetiste ja isetehtud lõhkeseadmete komponentide, sealhulgas patareide ja süütenööride ostmiseks. 2011. aasta keskel tegi Talibani finantskomisjoni juht Gul Agha Ishakzai Ahmed Shahile ülesandeks hoiustada oma ettevõttes Roshan Money Exchange Talibani jaoks mitu miljonit USA dollarit. Gul Agha selgitas, et kui raha on vaja üle kanda, teatab ta Ahmed Shahile Talibani poolse vastuvõtja.
                           
                        
                               
                           
                           
                              Seejärel eraldab Ahmed Shah oma hawala süsteemi kaudu nõutud summa. Alates 2010. aasta keskpaigast on Ahmed Shah teinud rahaülekandeid Pakistani ja Afganistani vahel Talibani komandöride ja uimastikauplejate jaoks. Lisaks oma abistavale tegevusele annetas Ahmed Shah 2011. aastal Talibanile suuri, kuid täpsustamata summasid.
                           
                        
            
               
                  4.
               
               
                  
                     Jalaluddin Haqqani (teise nimega: a) Jalaluddin Haqani; b) Jallalouddin Haqqani; c) Jallalouddine Haqani).
                  
                     Tiitel: maulavi. Loetellu kandmise põhjused: Talibani režiimi ajal piiriminister. Sünniaeg: a) ligikaudu 1942; b) ligikaudu 1948. Sünnikoht: a) Garda Saray ala, Waza Zadrani ringkond, Paktia provints, Afganistan; b) Neka ringkond, Paktika provints, Afganistan. Kodakondsus: Afganistani. Muu teave: a) Sirajuddin Jallaloudine Haqqani, Nasiruddin Haqqani ja Badruddin Haqqani isa (surnud); b) Mohammad Ibrahim Omari ja Khalil Ahmed Haqqani vend; c) ta on aktiivne Talibani juht; d) viibib arvatavalt Afganistani ja Pakistani piirialal; e) Talibani Miram Shah' šuura juht 2008. aastal; f) kuulub Zadrani hõimu. ÜRO poolt loetellu kandmise kuupäev: 31. jaanuar 2001.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Jalaluddin Haqqanil on lähedased suhted Mohammed Omariga ning tal olid lähedased suhted Osama bin Ladeniga (surnud). Ta on Sirajuddin Jallaloudine Haqqani, Nasiruddin Haqqani ja Badruddin Haqqani (surnud) isa ning Mohammad Ibrahim Omari ja Khalil Ahmed Haqqani vend. On Talibani aktiivne juht. Jalaluddin Haqqani oli 2007. aastal ka sidepidajaks Al-Qaida ja Talibani vahel. Ta oli 2008. aasta juunis Talibani Miram Shah' nõukogu esimees.
                           
                        
                               
                           
                           
                              Algul oli ta Mwalawi Hezbi Islami rühmituse komandör Khosti, Paktika ja Paktia provintsis. Hiljem ühines ta Talibaniga ning määrati ametisse piiriministrina. Pärast Talibani režiimi langemist põgenes ta koos Talibani ja Al-Qaida salkadega Waziristani põhjaossa ning hakkas oma jõudusid ümber grupeerima võitluseks Afganistani valitsusega.
                           
                        
                               
                           
                           
                              Haqqanit on süüdistatud osavõtus Kabuli India saatkonna pommitamisest 2008. aastal ning katses mõrvata president Karzaid samal aastal Kabulis toimunud sõjaväeparaadi ajal. Haqqani oli seotud ka 2009. aasta veebruaris toimunud rünnakuga valitsuse hoonetele Kabulis.
                           
                        
                               
                           
                           
                              Jalaluddin Haqqani on Haqqani võrgustiku asutaja.
                           
                        
            
               
                  5.
               
               
                  
                     Nasiruddin Haqqani (teise nimega: a) Naseer Haqqani; b) dr Naseer Haqqani; c) Nassir Haqqani; d) Nashir Haqqani; e) Naseruddin; f) dr Alim Ghair).
                  
                     Loetellu kandmise põhjused: Haqqani võrgustiku üks juhte; nimetatud võrgustik tegutseb Põhja-Waziristanis, Föderaalselt Hallatavatel Hõimualadel Pakistanis. Sünniaeg: ligikaudu 1970–1973. Sünnikoht: Neka ringkond, Paktika provints, Afganistan. Kodakondsus: Afganistani. Aadress: Pakistan. Muu teave: a) Jalaluddin Haqqani poeg; b) on reisinud Talibanile rahaliste vahendite hankimiseks Saudi Araabiasse ja Araabia Ühendemiraatidesse; c) teadaolevalt suri 2013. aastal. ÜRO poolt loetellu kandmise kuupäev: 20. juuli 2010.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Haqqani võrgustik on Talibaniga seotud võitlejate rühmitus, mis tegutseb Põhja-Waziristani piirkonnas Föderaalselt Hallatavatel Hõimualadel, Pakistanis. Võrgustik on olnud Afganistanis mässulise tegevuse eesrinnas ning vastutab paljude oluliste rünnakute eest. Haqqani võrgustiku juhtkond koosneb Jalaluddin Haqqani kolmest vanemast pojast, kellest üks on Nasiruddin Haqqani.
                           
                        
                               
                           
                           
                              Nasiruddin Haqqani on Haqqani võrgustiku saadik ja tegeleb põhiliselt raha hankimisega. 2004. aastal sõitis Haqqani ühe Talibani liitlasega Saudi Araabiasse, et Talibanile rahalisi vahendeid hankida. 2004. aastal andis ta vahendeid ka võitlejatele Afganistanis, et takistada Afganistani presidendivalimisi. Vähemalt alates 2005. aastast kuni 2008. aastani kogus Nasiruddin Haqqani vahendeid Haqqani võrgustikule mitmetel rahahankimisreisidel, muu hulgas sõites 2007. aastal regulaarselt Araabia Ühendemiraatidesse ja tehes 2008. aastal rahahankimisreisi ühte teise Pärsia lahe riiki.
                           
                        
                               
                           
                           
                              Alates 2007. aasta keskpaigast oli Haqqanil teadaolevalt kolm peamist rahastamisallikat: annetused Pärsia lahe piirkonnast, uimastikaubandus ja maksed Al-Qaidalt. 2009. aasta lõpus sai Nasiruddin Haqqani mitusada tuhat dollarit Al-Qaidaga seotud isikutelt Araabia poolsaarel, et sellega rahastada Haqqani võrgustiku tegevusi.
                           
                        
            
               
                  6.
               
               
                  Abdul Habib Alizai (teise nimega: a) hadži Agha JanAlizai; b) hadži Agha Jan; c) Agha Jan Alazai; d) hadži Loi Lala; e) Loi Agha; f) Abdul Habib; g) Agha Jan Alizai 
                      (varem loetellu kantud selle nimega)).
                     Tiitel: hadži. Loetellu kandmise põhjused:On juhtinud uimastikaubanduse võrgustikku Helmandi provintsis, Afganistanis. Sünniaeg: a)15. oktoober 1963; b)14. veebruar 1973; c) 1967; d) ligikaudu 1957. Sünnikoht: a) Yatimchai küla, Musa Qala ringkond, Helmandi provints, Afganistan; b) Kandahari provints, Afganistan. Kodakondsus:Afganistani. Muu teave: a) reisib korrapäraselt Pakistani. ÜRO poolt loetellu kandmise kuupäev: 4. november 2010.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  Agha Jan Alizai on juhtinud ühte Afganistani Helmandi provintsi suurimatest uimastikaubanduse võrgustikest ning andnud raha Talibanile vastutasuks tema kaitsmise eest uimastiäris. 2008. aastal nõustus üks uimastikaubitsejate rühm, sealhulgas Alizai, maksma Talibanile maksu maa eest, kus kasvatati unimagunat, vastutasuks nõustus Taliban korraldama uimastite materjali transporti. Samuti oli Taliban nõus tagama uimastikaubitsejate ja nende ladude julgeoleku, kui kaubitsejad pakuvad Talibani võitlejatele varju ja tagavad nende transpordi. Alizai tegeles ka Talibanile relvade ostmisega ning sõitis korrapäraselt Pakistani, et kohtuda Talibani kõrgemate juhtidega. Alizai hõlbustas ka võltsitud Iraani passide hankimist Talibani liikmetele, et nad saaksid sõita väljaõppele Iraani. 2009. aastal hankis Alizai passi ja raha ühele Talibani komandörile Iraani reisimiseks.
               
            
               
                  7.
               
               
                  
                     Ahmed Jan Wazir Akhtar Mohammad (teise nimega: a) Ahmed Jan Kuchi; b) Ahmed Jan Zadran).
                  
                     Loetellu kandmise põhjused: a) Afganistani ja Pakistani piirialal asuva Haqqani võrgustiku juhtivkomandör; b) tegutseb Haqqani võrgustiku kõrgema juhi Sirajuddin Jallaloudine Haqqani asetäitja, pressiesindaja ja nõunikuna. Sünniaeg: 1963. Sünnikoht: Barlachi küla, Qareh Baghi ringkond, Ghazni provints, Afganistan. Muu teave: a) Talibani režiimi ajal rahandusministeeriumi ametnik; b) teeb koostööd Talibani ülemnõukoguga; c) on reisinud välismaal; d) teeb koostööd Talibani komandöridega Ghazni provintsis Afganistanis ning varustab neid raha, relvade, sidevahendite ja varustusega; e) teadaolevalt suri 2013. aastal. ÜRO poolt loetellu kandmise kuupäev: 6. jaanuar 2012.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Ahmed Jan Wazir on Haqqani võrgustiku juhtivkomandör; kõnealune võrgustik on Talibaniga seotud võitlejate rühmitus, mis tegutseb Afganistani ja Pakistani piirialal. Ahmed Jan Wazir tegutseb Haqqani võrgustiku kõrgema juhi Sirajuddin Haqqani asetäitja, nõuniku ja pressiesindajana ning korraldab Haqqani võrgustiku nimel kohtumisi. 2010. aasta lõpus sõitis Ahmed Jan Wazir Haqqani võrgustiku juhtivate liikmetega Pärsia lahe piirkonda.
                           
                        
                               
                           
                           
                              Ahmed Jan Wazir on esindanud Haqqani võrgustikku Talibani šuural ning tegutsenud Haqqani võrgustiku ja Talibani vahendajana Afganistani Ghazni provintsis. 2008. aastal nimetasid Tabibani ja Al-Qaida mässulised Ahmed Jan Waziri Talibani komandöriks Ghazni provintsis. Ta on varustanud teisi Ghazni provintsi Talibani komandöre raha ja varustusega, sealhulgas relvade ja sidevahenditega. Talibani režiimi ajal töötas ta rahandusministeeriumis.
                           
                        
            
               
                  8.
               
               
                  
                     Bakht Gul (teise nimega: a) Bakhta Gul; b) Bakht Gul Bahar; c) Shuqib).
                  
                     Loetellu kandmise põhjused: a) Badruddin Haqqani (surnud) assistent kommunikatsiooni alal; b) koordineerib ka Haqqani mässuliste, välismaa võitlejate ja relvade liikumist Afganistani ja Pakistani piirialal. Sünniaeg: 1980. Sünnikoht: Aki küla, Zadrani ringkond, Paktiya provints, Afganistan. Kodakondsus: Afganistani. Aadress: Miram Shah, Põhja-Waziristani piirkond, Föderaalselt Hallatavad Hõimualad, Pakistan. Muu teave: kuulub Zadrani hõimu. ÜRO poolt loetellu kandmise kuupäev: 27. juuni 2012.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  Bakht Gul on olnud Haqqani võrgustiku peamine kommunikatsiooniametnik vähemalt alates 2009. aastast, kui tema eelkäija Afganistanis vahistati. Alates 2011. aastast allus Gul jätkuvalt otse Haqqani võrgustiku kõrgemale juhile Badruddin Haqqanile (surnud) ja on vahendanud kontakte viimasega. Guli ülesanded hõlmavad Afganistanis asuvate väejuhtide aruannete edastamist Haqqani võrgustiku kõrgematele juhtidele, Talibani meediaametnikele ja Afganistanis tegutsevatele õiguspärastele meediaväljaannetele. Samuti teeb Gul Haqqani võrgustiku juhtide, sealhulgas Badruddin Haqqaniga koostööd, et koordineerida Haqqani mässuliste, välismaa võitlejate ja relvade liikumist Afganistani ja Pakistani piirialal ning Ida-Afganistanis. Alates 2010. aastast edastab Gul Badruddin Haqqani tegevuskäske Afganistanis asuvatele võitlejatele. 2009. aasta lõpus jagas Gul raha Miriam Shah' ja Afganistani vahel reisivatele Haqqani võrgustiku alama astme komandöridele.
               
            
               
                  9.
               
               
                  
                     Abdul-Haq Wassiq (teise nimega: a) Abdul-Haq Wasseq; b) Abdul Haq Wasiq).
                  
                     Tiitel: maulavi. Loetellu kandmise põhjused: Talibani režiimi ajal julgeolekuministri (luuretegevus) asetäitja. Sünniaeg: a) ligikaudu 1975; b) 1971. Sünnikoht: Gharibi küla, Khogyani ringkond, Ghazni provints, Afganistan. Kodakondsus: Afganistani. Aadress: Guantánamo Bay vangla. Muu teave: alates 2011. aastast viibib USAs vahi all. ÜRO poolt loetellu kandmise kuupäev: 31. jaanuar 2001.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  Abdul-Haq Wassiq on seotud Gulbuddin Hekmatyariga. Talibani režiimi ajal täitis ta järjestikku mitmesuguseid ülesandeid kohaliku komandörina Nimrozi ja Kandahari provintsis. Seejärel sai temast luure asepeadirektor, kes andis aru Qari Ahmadullah'le. Sellel ametikohal vastutas ta suhtekorralduse eest Al-Qaidaga seotud välismaa võitlejatega ja nende väljaõppelaagritega Afganistanis. Ta oli ka tuntud oma repressioonimeetodite poolest Talibani vastaste isikute vastu Afganistani lõunaosas.
               
            
               
                  10.
               
               
                  
                     Abdul Jalil Haqqani Wali Mohammad (teise nimega: a) Abdul Jalil Akhund; b) Akhter Mohmad; c) hadži Gulab Gul; d) Abdul Jalil Haqqani; d) Nazar Jan).
                  
                     Tiitel: a) maulavi; b) mulla. Loetellu kandmise põhjused: a) Talibani ülemnõukogu liige alates 2007. aasta maist; b) Talibani nõukogu rahanduskomisjoni liige; c) vastutab Talibani logistika eest ja tegeleb alates 2013. aasta keskpaigast iseenda nimel ka äritegevusega; d) Talibani režiimi ajal välisministri asetäitja. Sünniaeg: ligikaudu 1963. Sünnikoht: a) Khwaja Maliki küla, Arghandabi ringkond, Kandahari provints, Afganistan; b) Kandahari linn, Kandahari provints, Afganistan. Kodakondsus: Afganistani. Passi nr: a) passi number: OR 1961825 (välja antud Akhter Mohmadi, Noor Mohmadi poja nimele, sündinud 1965. aastal Kandaharis) välja antud 4. veebruaril 2003 Afganistani konsulaadi poolt Quettas, Pakistanis; pass kaotas kehtivuse 2. veebruaril 2006; b) passi number: TR024417 (välja antud Haji Gulab Guli, Haji Hazrat Guli poja nimele, sündinud 1955. aastal Logaris, Afganistanis), välja antud 20. detsembril 2003 keskse passiosakonna poolt Kabulis, Afganistanis, pass kaotas kehtivuse 29. detsembril 2006. Muu teave: a) viibib arvatavalt Afganistani ja Pakistani piirialal; b) kuulub Alizai hõimu; c) Atiqullah Wali Mohammadi vend. ÜRO poolt loetellu kandmise kuupäev: 25. jaanuar 2001.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  Abdul Jalil Haqqani Wali Mohammad oli alates 2007. aasta maist Talibani ülemnõukogu liige ja Talibani nõukogu rahanduskomisjoni liige.
               
            
               
                  11.
               
               
                  
                     Abdulhai Motmaen (teise nimega: a) Abdul Haq).
                  
                     Tiitel: maulavi. Loetellu kandmise põhjused: a) Talibani režiimi ajal Kandahari provintsi informatsiooni- ja kultuuriosakonna direktor; b) Talibani režiimi pressiesindaja. Sünniaeg: ligikaudu 1973. Sünnikoht: a) Shinkalai küla, Nad-e-Ali ringkond, Helmandi provints, Afganistan; b) Zabuli provints, Afganistan. Kodakondsus: Afganistani. Afganistani pass nr OA462456 (välja antud Abdul Haqi, Anwar Khani poja nimele), välja antud 31. jaanuaril 2012 (11–11-1390) Afganistani peakonsulaadi poolt Peshawaris, Pakistanis. Muu teave: a) perekond pärineb algselt Zabulist, kuid kolis hiljem Helmandi; b) alates 2007. aastast Talibani ülemnõukogu liige ja mulla Mohammed Omari pressiesindaja; c) viibib arvatavalt Afganistani ja Pakistani piirialal; d) kuulub Kharoti hõimu. ÜRO poolt loetellu kandmise kuupäev: 23. veebruar 2001.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  Abdulhai Motmaen oli Talibani pealäbirääkija ning koostas tavaliselt Talibani välispoliitilisi avaldusi. Ta kuulus ühtlasi Mohammed Omari lähikondlaste hulka. Oli 2007. aastal Talibani ülemnõukogu liige ja Mohammed Omari pressiesindaja.
               
            
               
                  12.
               
               
                  
                     Najibullah Haqqani Hidayatullah (teise nimega: Najibullah Haqani).
                  
                     Tiitel: maulavi. Loetellu kandmise põhjused: a) Talibani režiimi ajal rahandusministri asetäitja; b) Laghmani provintsi eest vastutav Talibani liige alates 2010. aasta lõpust. Sünniaeg: 1971. Sünnikoht: Moni küla, Shigali ringkond, Kunari provints. Kodakondsus: Afganistani. Riiklik isikukood: Afganistani riiklik isikutunnistus (tazkira) nr 545167, välja antud 1974. aastal. Muu teave: a) Moulavi Noor Jalali sugulane; b) vanaisa nimi on Salam; c) viibib arvatavalt Afganistani ja Pakistani piirialal. ÜRO poolt loetellu kandmise kuupäev: 23. veebruar 2001.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Najibullah Haqqani Hydayatullah oli ka Talibani režiimi rahandusministri asetäitja. See ametinimetus kanti loetellu 18. juulil 2007. 27. septembril 2007 eemaldati loetelust esialgne ametinimetus „Talibani režiimi riiklike ehitustööde aseminister” ja asendati kõnealuse ajakohastatud nimetusega.
                           
                        
                               
                           
                           
                              Najibullah Haqqani Hydayatullah oli 2007. aasta mais Afganistani Kunari provintsi Talibani nõukogu liige. Ta on Noor Jalali nõbu.
                           
                        
                               
                           
                           
                              2008. aasta juunis määras Talibani juhtkond ta Kunari provintsis sõjategevuse eest vastutavaks isikuks.
                           
                        
                               
                           
                           
                              Najibullah Haqqani Hidayatullah oli 2010. aasta lõpus Laghmani provintsi eest vastutav Talibani liige.
                           
                        
            
               
                  13.
               
               
                  Abdul Raqib Takhari
                  
                     Tiitel: maulavi. Loetellu kandmise põhjused: a) Talibani režiimi ajal repatrieerimisminister; b) 2009. aasta detsembris Takhari ja Badakhshani provintside eest vastutav Talibani ülemnõukogu liige. Sünniaeg: vahemikus 1968–1973. Sünnikoht: Zardalu Darra küla, Kalafgani ringkond, Takhari provints, Afganistan. Kodakondsus: Afganistani. Muu teave: kinnitatud andmetel tapeti 17. veebruaril Peshawaris, Pakistanis, ja maetud Takhari provintsi, Afganistanis. ÜRO poolt loetellu kandmise kuupäev: 25. jaanuar 2001.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  Abdul Raqib Takhari oli 2009. aasta detsembris Takhari ja Badakhshani provintside eest vastutav Talibani ülemnõukogu liige.
               
            
               
                  14.
               
               
                  Saleh Mohammad Kakar Akhtar Muhammad (teise nimega: Saleh Mohammad).
                  
                     Loetellu kandmise põhjused: a) Saleh Mohammad Kakar Akhtar Muhammad on uimastikaubitseja, kes juhtis ühte Afganistani Kandahari ja Helmandi provintsis tegutsevat organiseeritud salakaubavõrku, mis rahuldas Talibani logistilisi ja finantsilisi vajadusi. Sünniaeg: a) ligikaudu 1962; b) 1961. Sünnikoht: a) Nalghani küla, Panjwai ringkond, Kandahari provints, Afganistan, b) Sangesari küla, Panjway ringkond, Kandahari provints, Afganistan. Kodakondsus: Afganistani. Aadress: Damani ringkond, Kandahari provints, Afganistan. Muu teave: a) on juhtinud organiseeritud salakaubavõrku Afganistani Kandahari ja Helmandi provintsis; b) varem juhtis heroiinitöötlemislaboreid Band-e-Temuris, Afganistani Kandahari provintsis; c) omas autode edasimüügifirmat Mirwais Menas, Dandi ringkonnas Kandahari provintsis, Afganistanis; d) vabastati Afganistani vanglast 2014. aasta veebruaris; e) abielu teel seotud mulla Ubaidullah Akhund Yar Mohammad Akhundiga; f) kuulub Kakari hõimu. ÜRO poolt loetellu kandmise kuupäev: 4. november 2010.
                  
                     Lisateave sanktsioonide komitee poolt loetellu kandmise põhjuste kirjeldavast kokkuvõttest:
                  
                  
                               
                           
                           
                              Saleh Mohammad Kakar Akhtar Muhammad on uimastikaubitseja, kes juhtis ühte Afganistani Kandahari ja Helmandi provintsis tegutsevat organiseeritud kaubitsemisvõrgustikku, mis rahuldas Talibani logistilisi ja finantsilisi vajadusi. Enne arreteerimist Afganistani ametivõimude poolt juhtis Saleh Mohammad Kakar Akhtar Muhammad Talibani kaitse all olevaid heroiinitöötlemislaboreid Kandahari provintsi Band-e-Timori ringkonnas.
                           
                        
                               
                           
                           
                              Saleh Mohammad Kakar Akhtar Muhammad on olnud kontaktis Talibani kõrgemate juhtidega, kogunud nende nimel uimastikaubitsejatelt sularaha ning hallanud ja peitnud Talibani kõrgematele liikmetele kuuluvat raha. Samuti oli tema ülesandeks hõlbustada uimastikaubitsejate maksude tasumist Talibanile. Saleh Mohammad Kakar Akhtar Muhammad on olnud autode edasimüügifirma omanik Kandaharis ning varustanud Talibani enesetapurünnakutes kasutatavate sõidukitega.